Vadovaudamasi Panevėžio miesto savivaldybės tarybos 2021 m. kovo 8 d. sprendimu Nr. TSP-81 ,,Dėl pailgintos darbo dienos grupės paslaugų teikimo Panevėžio pradinės mokyklose tvarkos aprašo patvirtinimo:

1. P a k e i č i u Panevėžio pradinės mokyklos Pailgintos darbo dienos grupės paslaugų teikimo tvarkos aprašą, patvirtintą Panevėžio pradinės mokyklos direktoriaus 2020 m. rugpjūčio 17 d. įsakymu Nr. V-75 „Dėl dokumentų patvirtinimo“, ir jį išdėstyti nauja redakcija (pridedama).
2. Nu u s t a t a u, kad šis sprendimas įsigalioja 2021 m. rugsėjo 1 d

PATVIRTINTA

**PANEVĖŽIO PRADINĖS MOKYKLOS PAILGINTOS DARBO DIENOS GRUPĖS PASLAUGŲ TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Pailgintos darbo dienos grupės paslaugų teikimo Panevėžio pradinėje mokykloje tvarkos aprašas (toliau − Aprašas) nustato Panevėžio pradinės mokyklos pailgintos darbo dienos grupės (toliau – Grupė) paskirtį, mokinių priėmimo į Grupę, veiklos organizavimo, finansavimo tvarką.

2. Apraše vartojamos sąvokos:

2.1. **Pailgintos darbo dienos grupė** – tėvų (globėjų, rūpintojų) prašymu sukomplektuota mokinių grupė, kurioje teikiamos papildomos neformaliojo švietimo paslaugos.

2.2. **Grupės auklėtojas** – asmuo, teikiantis ugdymo paslaugas Grupėje, turintis pedagoginį išsilavinimą arba atitinkantis Lietuvos Respublikos švietimo įstatymo 48 straipsnio 1 dalies 5 punkto reikalavimus.

3. Grupės veiklos paskirtis − teikti papildomą neformaliojo švietimo paslaugą po pamokų, organizuoti Grupę lankančių mokinių ugdymą ir užimtumą, užtikrinti jų saugumą, suteikti pagalbą atliekant namų darbų užduotis.

**II SKYRIUS**

**MOKINIŲ priėmimas ir grupių KOMPLEKTAVIMAS**

4. Minimalus mokinių skaičius Grupėje yra 15, maksimalus – 24. Jeigu per mokslo metus mokinių sumažėja daugiau, nei nustatytas minimalus mokinių skaičius, sprendimą dėl Grupės veiklos tęstinumo, perkomplektavimo ar iškomplektavimo priima bendrojo ugdymo mokyklos direktorius (toliau – Direktorius), atsižvelgdamas į surenkamas tėvų įmokų lėšas.

5. Mokykla iki einamųjų metų rugsėjo 15 d. turi pateikti Panevėžio miesto savivaldybės administracijos Švietimo skyriui informaciją apie Grupės komplektavimą ir mokinių skaičių. Grupių skaičius tvirtinamas Panevėžio miesto savivaldybės administracijos direktoriaus įsakymu iki einamųjų metų spalio 1 d.

6. Grupė komplektuojama einamiesiems mokslo metams iš mokinių, besimokančių pagal pradinio ugdymo programą, tėvams (globėjams, rūpintojams) pateikus raštišką prašymą Direktoriui.

7. Mokinio priėmimas į Grupę įforminamas Direktoriaus įsakymu ir Pailgintos darbo dienos grupės paslaugų teikimo sutartimi (toliau – Sutartis), pasirašyta su tėvais (globėjais, rūpintojais). Atsiskaitymo tvarka už Grupėje teikiamas paslaugas numatoma Sutartyje.

**III SKYRIUS**

**Veiklos organizavimas**

8. Teisės aktų nustatyta tvarka Direktorius užtikrina, kad Grupėje mokiniams būtų sudarytos saugios ir sveikos ugdymo(si) sąlygos.

9. Veikla Grupėje organizuojama pagal Grupės auklėtojo parengtą ir su Direktoriumi suderintą veiklos planą ir dienotvarkę. Mokinių lankomumas fiksuojamas lankomumo dienyne.

10. Grupės auklėtojas:

10.1. organizuoja mokinių užimtumą, teikia pagalbą jiems atliekant namų darbų užduotis, vykdo kryptingą pažintinę, meninę, sportinę, komunikacinę veiklą;

10.2. užtikrina mokinių dalyvavimą mokykloje organizuojamoje neformaliojo švietimo veikloje laiku;

10.3. prireikus informuoja tėvus (globėjus, rūpintojus) apie vaikų (mokinių) savijautą, sveikatą, elgesį, veiklą Grupėje.

**IV sKYRIUS**

**Grupės finansavimas**

11. Tėvai (globėjai, rūpintojai) už Grupėje teikiamas paslaugas 1 vaikui moka 30,00 Eur per mėnesį. Jei šeimoje daugiau nei vienas vaikas, besimokantis pagal pradinio ugdymo programą, už kiekvieną kitą vaiką šeima moka po 15,00 Eur per mėnesį. Tėvų sprendimu vaikas gali per dieną Grupėje ugdytis ir mažiau valandų, tačiau tai neturi įtakos mokesčio dydžiui.

12. Grupės auklėtojo darbo užmokesčio skirtumas, susidaręs dėl Grupėje teikiamų paslaugų, kompensuojamas iš Panevėžio miesto savivaldybės biudžeto.

13. Už Grupėje teikiamas paslaugas nemokama, jei:

13.1. šeima gauna socialinę pašalpą pagal Lietuvos Respublikos piniginės paramos nepasiturintiems gyventojams įstatymą;

13.2. mokinys nelanko Grupės dėl ligos ne trumpiau kaip 15 darbo dienų;

13.3. mokiniui nelankant Grupės paskelbus karantiną ir (ar) ekstremaliąją situaciją Lietuvos Respublikoje, privalomai sustabdžius ar perkėlus į nuotolinį mokinių ugdymo procesą mokykloje, įskaitant mokinio priverstinę saviizoliaciją. Esant šiame papunktyje nurodytoms sąlygoms už Grupėje teikiamas paslaugas 1 vaikui mokamas mokestis proporcingai mažinamas atsižvelgiant į faktiškai lankytas Grupėje dienas.

14. Tėvai (globėjai, rūpintojai) sumoka Panevėžio miesto savivaldybės tarybos sprendimu nustatytą mokestį už Grupėje teikiamas paslaugas iki einamojo mėnesio 15 kalendorinės dienos.Tėvai atsako už 13 punkte pateikiamų dokumentų ir informacijos teisingumą.

15. Tėvams (globėjams, rūpintojams) nutraukus Sutartį, už einamąjį mėnesį jų sumokėtas mokestis negrąžinamas.

16. Jeigu mokestis už Grupėje teikiamas paslaugas nesumokamas 1 mėnesį iki nustatyto termino, Direktorius kitą mėnesį turi teisę išbraukti mokinį iš Grupės sąrašų ne anksčiau kaip praėjus 15 kalendorinių dienų nuo dienos, kai apie tokį sprendimą raštu informavo vaiko tėvus (globėjus).

17. Tėvų (globėjų) nesumokėtas mokestis už Grupėje teikiamas paslaugas išieškomas teisės aktų nustatyta tvarka.

18. Grupės auklėtojo darbo užmokestis mokamas vadovaujantis darbo užmokestį reglamentuojančiais teisės aktais.

**V SKYRIUS**

**BAIGIAMOSIOS NUOSTATOS**

19. Šis Aprašas skelbiamas Panevėžio pradinės mokyklos internetinėje svetainėje www.panpradine.lt.

20.Grupės veiklos priežiūrą atlieka Direktorius ar jo įgaliotas asmuo, Panevėžio miesto savivaldybės administracijos Švietimo, Strateginio planavimo ir finansų skyriai ir kitos kontrolės funkcijas vykdančios institucijos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_